  Анжелика Тихонова корреспондент Атыкай музъемез гажаны мылкыд пыӵатонъя программа али Удмуртиысь одӥгаз гинэ муниципал кылдытэтын вань. 15-тӥ шуркынмонэ Ижкарын Калыкъёслэн эшъяськон юртазы ортчем «Патриот и гражданин» элькун форумын со сярысь вераз физкультурая, спортъя но егитъёсын ужан политикая министр Игорь Краснов, ивортэ «Удмуртия» агентстволэн корреспондентэз. «Мон зэм вераны быгатӥсько, туннэ нуналлы муниципал инъетын Атыкай музъемез гажаны пыӵатӥсь одӥг программа гинэ вань шуыса. Со программа Ижкарын ужа, юнматэмын кылем арын», — вераз Игорь Краснов. Министрлэн верамезъя, 2015-тӥ арын муниципал программаослэн ужан дырзы йылпумъяськиз. Выльзэ кутӥзы элькунлэн шоркараз гинэ. Оглом вераны луэ, туннэ та ӧръя пӧртэм ёзэтъёс, ужъюртъёс, кивалтэтъёс ужало ке но, валан, мар со «мерлыко патриотизм», юнмамын ӧвӧл на. «Программая ужан, со ик ӵектосъя чаклан, туннэ нуналлы элькунамы ӧжыт вунэтэмын кадь. Соин ик мынам бадӟым куронэ вань, нырысь ик, муниципал кылдытэтъёслы, муниципал кылдытэтъёсын ужась мер огазеяськонъёслы, егитъёсын ужанъя, лулчеберетъя, дышетонъя ёзэтъёслы. Гажано эшъёс, азинтэ уждэс, — куриз Игорь Краснов. — Ӵектосын валтӥсез вань — ужпумъёсыз но сояз яке таяз вакытэ ужаммылы дунъетэз. Азямы ужпумъёс ӧм ке пуктэ, ужмылы дунъет ӧм ке лэсьтэ, номыр пайда поттыны ум быгатэ, дыр. Нош тыршиськом асьмеос одӥгез понна — быдэ вуымтэосмы, егитъёсмы Атыкай музъеммес мед гажалозы шуыса». Игорь Красновлэн верамезъя, егитъёсты Атыкай музъемез гажан пыӵатон ласянь азинлыко уж нуо ожын быремъёслэсь лысьӧмъёссэс утчась 10 отрядъёс, техникая 34 огазеяськонъёс, военно-патриотической 43 клубъёс, егитъёслэн 26 мер огазеяськонъёссы, озьы ик кадет классъёс, группаос, дышетонъя огазеяськонъёс, ужъюртъёс но нимысьтыз пусйиськымтэ мер огазеяськонъёс. Тегъёс: Мерлык Ижкар ИгорьКраснов егитъёс Удмуртия форум  